钦定古今图书集成/明伦汇编/官常典/第091卷 > 秦王从荣
## 钦定古今图书集成/明伦汇编/官常典/第091卷 > 秦王从荣

按《五代史唐明宗家人传》，“明宗四子，曰从璟、从荣、从
厚、从益。”按本传，“从荣天成元年以检校司徒兼御
史大夫，拜天雄军节度使，同中书门下平章事，三年
徙镇河东，长兴元年，拜河南尹，兼判六军诸卫事。从
璟死，从荣于诸皇子次最长，又握兵柄。然其为人轻
隽而鹰视，颇喜儒学为歌诗，多招文学之士赋诗饮
酒”，故后生浮薄之徒，日进谀佞以骄其心，自将相大
臣皆患之，明宗颇知其非而不能裁制。从荣尝侍侧，
明宗问曰：“尔军政之馀，习何事？”对曰：“有暇读书，与诸
儒讲论经义尔。”明宗曰：“《经》有君臣父子之道，然须硕
儒端士乃可亲之。吾见先帝好作歌诗，甚无谓也。汝
将家子文章非素习必不能工，传于人口，徒取笑也。
吾老矣，于《经》义虽不能晓，然尚喜屡闻之，其馀不足
学也。”是岁秋，封从荣秦王。故事，诸王受封不朝庙，而
有司希旨，欲重其礼，乃建议曰：“古者因禘尝而发爵
禄，所以示不敢专。今受大封而不告庙，非敬顺之道
也。”于是从荣朝服，乘辂车，具卤簿，至朝堂受册出，载
册以车，朝于太庙。京师之人皆以为荣。三年，加兼中
书令。有司又言：“故事，亲王班宰相下，今秦王位高而
班下不称。”于是与宰相分班而居右。四年，加尚书令，
食邑万户。太仆少卿何泽上书，请立从荣为皇太子。
是时，明宗已病，得泽书不悦，顾左右曰：“群臣欲立太
子，吾当养老于河东。”乃召大臣议立太子事，大臣皆
莫敢可否。从荣入白曰：“臣闻奸人言，欲立臣为太子，
臣实不愿也。”明宗曰：“此群臣之欲耳。”从荣出见范延
光、赵延寿等曰：“诸公议欲立吾为太子，是欲夺吾兵
柄，而幽之东宫耳。”延光等患之，乃加从荣天下兵马
大元帅。有司又言：“元帅或统诸道，或专一面，自前世
无天下大元帅之名，其礼无所考按，请自节度使以
下，凡领兵职者，皆具櫜鞬，以军礼庭参。其兼同中书
门下平章事者，初见亦如之。其后许如客礼。凡元帅
府文符行天下，皆用帖文，升班在宰相上。从荣大宴，
元帅府诸将皆有颁给。控鹤捧圣严卫指挥使人马
一匹，绢十匹；其诸军指挥使人，绢十匹；都头已下七
匹至三匹。”又请：“严卫捧圣千”人为牙兵，每入朝，以数
百骑先后张弓挟矢，驰走道上，见者震慑。从荣又命
其寮属及四方游士试作《征淮檄》，陈己所以平一天
下之意。言事者请为诸王择师傅，以加训导。宰相难
其事，因请从荣自择。从荣乃请翰林学士崔棁、刑部
侍郎任赞为元帅判官，明宗曰：“学士代予言，不可也。”
从荣出而恚曰：“任以元帅，而不得请属寮，非吾所谕
也。”将相大臣见从荣权位益隆，而轻脱如此，皆知其
祸而莫敢言者。惟延光、延寿阴有避祸意，数见明宗，
涕泣求解枢密，二人皆引去，而从荣之难作。十一月，
戊子，雪，明宗幸宫西士和亭，得伤寒疾。己丑，从荣与
枢密使朱弘昭、冯赟入问起居于广寿殿。帝不能知
人。王淑妃告曰：“从荣在此。”又曰：“弘昭等在此。”皆不应。
从荣等去，乃迁于雍和殿。宫中皆恸哭。至夜半后，帝
蹶然自兴于榻，而侍疾者皆去。顾殿上守漏宫女曰：
“夜漏几何？”对曰：“四更矣。”帝即唾肉如肺者数片，溺涎
液斗馀。守漏者曰：“大家省事乎？”曰：“吾不知也。”有顷，六
宫皆至，曰：“大家还魂矣。”因进粥一器。至旦，疾少愈，而
从荣称疾不朝。初，从荣尚忌宋王从厚贤于己，而惧不得为嗣，其平居骄矜自得，及闻人道宋王之善，则
愀然有不足之色。其入问疾也，见帝已不知人。既去
而闻宫中哭声，以谓帝已崩矣，乃谋以兵入宫，使其
押衙马处钧告弘昭等，欲以牙兵入宿卫，问何所可
以居者，弘昭等对曰：“宫中皆王所可居，王自择之。”因
私谓处钧曰：“圣上万福，王宜竭力忠孝，不可草草。”处
钧具以告从荣，从荣还，遣处钧语弘昭等曰：“尔辈不
念家族乎？”弘昭赟及宣徽使孟汉琼等，入告王淑妃
以谋之，曰：“此事须得侍卫兵马为助。”乃召侍卫指挥
使康义诚谋于竹林之下。义诚有子在秦王府，未敢
决其谋，谓弘昭曰：“仆为将校，惟公所使尔。”弘昭大惧。
明日，从荣遣马处钧告冯赟曰：“吾今日入居兴圣宫。”
又告义诚，义诚许诺。赟即驰入内，见义诚及弘昭、汉
琼等，坐中兴殿阁议事。赟责义诚曰：“主上所以畜养
吾徒者，为今日尔。今安危之机，间不容发，奈何以子
故怀顾望，使秦王得至此门，主上安所归乎？吾辈复
有种乎？”汉琼曰：“贱命不足惜，吾自率兵拒之。”即入见
曰：“从荣反，兵已攻端门。”宫人相顾号泣。明宗问弘昭
等曰：“实有之乎？”对曰：“有之。”明宗以手指天，泣下良久，
曰：“义诚自处置，毋令震动京师。”潞王子重吉在侧，明
宗曰：“吾与尔父起微贱，至取天下，数救我于危窘。从
荣得何气力，而作此恶事尔！亟以兵守诸门。”重吉即
以控鹤兵守宫门。是日，从荣自河南府拥兵千人以
出。从荣寮属甚众，而正直之士多见恶，其尤所恶者
刘赞、王居敏，而所昵者刘陟高辈。从荣兵出，与陟辇
并辔耳语，行至天津桥南，指日景谓辇曰：“明日而今
诛王居敏矣。”因阵兵桥北，下据胡床而坐，使人召康
义诚，而端门已闭。叩左掖门亦闭，而于门隙中见“捧
圣指挥使朱弘实率骑兵从北来”，即驰告从荣。从荣
惊惧，索《铁厌》心，自调弓矢。皇城使安从益率骑兵三
百衢之，从荣兵射之，从益稍却。弘实骑兵五百自左
掖门出。方渡河，而后军来者甚众，从荣乃走归河南
府，其判官任赞已下皆走出定鼎门。牙兵劫嘉善坊
而溃，从荣夫妻匿床下，从益杀之。明宗闻从荣已死，
悲咽几堕于榻，绝而苏者再。冯道率百寮入见，明宗
曰：“吾家事若此，惭见群臣。”君臣相顾，泣下沾襟。从荣
二子尚幼，皆从死。后六日而明宗崩。